Folketing
2002-05-23

Det betragter jeg sådan set som et problem, vi er nødt til at tage stilling til i det danske samfund, for det er vel uacceptabelt for os alle sammen, hvis vi ser en gruppe, der er henvist til at leve på offentlig bistand uden mulighed for at forbedre egen situation. Det er sådan set de tanker, det her lovforslag bygger på. Så kan man diskutere, om tingene kan være anderledes, og ting kan altid være anderledes, men det bygger på en erkendelse af, at det, vi har gjort indtil nu, nok ikke var det rigtige. Lad os nu prøve at sige til folk, der kommer her til landet: Det her samfund bygger på selvforsørgelse, vi indretter den starthjælp, I får, på en sådan måde, at det kan betale sig at tage et job til mindstebetalingen i Danmark, en løn, som masser, tusindvis af danskere, må arbejde for.